b'\n_START_ARTICLE_\nGrignardova reakcija\n_START_SECTION_\nReakcijski mehanizem\n_START_PARAGRAPH_\nAdicija Grignardovega reagenta na karbonil poteka obi\xc4\x8dajno preko prehodne spojine s \xc5\xa1est\xc4\x8dlenskim obro\xc4\x8dem:_NEWLINE_V steri\xc4\x8dno oviranih Grignardovih reagentih se reakcija lahko nadaljuje s prenosom enega samega elektrona._NEWLINE_V reakcijah z Grignardovmi reagenti ne sme biti prisotna voda, ki povzro\xc4\x8di hiter razpad reagenta. Ve\xc4\x8dina reakcij zato poteka v brezvodnih topilih, na primer dietil etru ali tetrahidrofuranu (THF), ker kisikov atom v teh topilih stabilizira Grignardov reagent. Reagent lahko reagira tudi s kisikom iz zraka, tako da se kisikov atom vrine med ogljikovo osnovo in magnezijevo halogenidno skupino. Neza\xc5\xbeelene stranske reakcije se lahko v veliki meri omeji tako, da se s parami hlapnega topila izpodrine zrak nad reakcijsko zmesjo. \xc5\xa0e bolje je, da reakcija poteka v inertni atmosferi du\xc5\xa1ika ali argona.\n_START_SECTION_\nPripajanje\n_START_PARAGRAPH_\nGrignardov reagent je lahko vklju\xc4\x8den tudi v reakcije pripajanja. Primer: nonilmagnezijev bromid v prisotnosti \xc5\xbeelezovega(III) acetilacetonata reagira z aril kloridom, tako da nastane nonilbenzojeva kislina:_NEWLINE_Dobri katalizatorji za pripajanje aril halogenidov na arilne Grignardove reagente je nikljev(II) klorid v tetrahidrofuranu (THF). U\xc4\x8dinkovit katalizator za pripajanje alkil halogenidov je dilitijev tetrahidrokuprat (Li\xe2\x82\x82CuCl\xe2\x82\x84), pripravljen z me\xc5\xa1anjem litijevega klorida (LiCl) in bakrovega(II) klorida (CuCl\xe2\x82\x82) v THF. Pripajanje Kumada-Corriu omogo\xc4\x8da sintezo stirenovih derivatov.\n_START_SECTION_\nOksidacija\n_START_PARAGRAPH_\nOksidacija Grignardovega reagenta s kisikom pote\xc4\x8de preko radikalskega vmesnega produkta v magnezijev hidroperoksid. S hidrolizo nastalega kompleksa nastane hidroperoksid, z redukcijo z dodatnim ekvivalentom Grignardovega reagenta pa alkohol._NEWLINE_\xc4\x8ce je pri oksidaciji Grignardovega reagenta s kisikom prisoten alken, nastane za etilen podalj\xc5\xa1an alkohol._NEWLINE_Tak\xc5\xa1na modificirana oksidacija pote\xc4\x8de samo z arilnimi ali vinilnimi Grignardovimi reagenti. V reakciji mora biti prisoten kisik, ker brez njega reakcija ne pote\xc4\x8de. Edina slabost reakcije je, da zahteva najmanj dva ekvivalenta Grignardovega reagenta. Slabost se lahko delno obide z uporabo dvojnega Grignardovega sistema s cenenimi reagenti, na primer z n-butilmagnezijevim bromidom.\n_START_SECTION_\nNukleofilna alifatska substitucija\n_START_PARAGRAPH_\nV nukleofilnih alifatskih substitucijah, na primer z alkil halogenidi,  imajo Grignardovi reagenti vlogo nukleofila. Tak\xc5\xa1na substitucija  je klju\xc4\x8dna reakcija pri industrijski sintezi nesteroidnega protivnetnega zdravila Naproxena:\n_START_SECTION_\nEliminacija\n_START_PARAGRAPH_\nV Boordovi sintezi alkenov (olefinov) spro\xc5\xbei dodatek magnezija k nekaterim \xce\xb2-halogenetrom eliminacijo halogena in skupine RO- in tvorbo alkena. Eliminacija je v nekaterih primerih neza\xc5\xbeelena, ker omeji uporabnost Grignardovih reakcij.\n_START_SECTION_\nGrignardova degradacija\n_START_PARAGRAPH_\nGrignardova degradacija  je reakcija, ki se je neko\xc4\x8d uporabljala za ugotavljanje sestave spojin. V reakciji heteroaril bromida (HetBr) z magnezijem nastane Grignardov reagent RMgBr, ki reagira z vodo v HetH (brom se substituira z vodikom). Hidroliza omogo\xc4\x8da ugotavljanje \xc5\xa1tevila atomov halogena v organski spojini. Grignardova degradacija se v sodobni organski analizni kemiji uporablja za analiziranje nekaterih triacilglicerolov.'